b'\n_START_ARTICLE_\nIzposojenka\n_START_PARAGRAPH_\nIzpos\xc3\xb3jenka ali spos\xc3\xb3jenka je prevzeta ob\xc4\x8dnoimenska beseda, ki je popolnoma prilagojena sloven\xc5\xa1\xc4\x8dini v izgovorjavi, pisavi, pregibanju, skladnji in besedotvornih zmo\xc5\xbenostih. Izposojenke so knji\xc5\xbene in slogovno nezaznamovane besede. Sloven\xc5\xa1\xc4\x8dina je v preteklosti prevzela veliko izposojenk iz nem\xc5\xa1\xc4\x8dine, npr. \xc5\xa1tala, hi\xc5\xa1a, ohrovt, regrat, skedenj, \xc5\xa1koda, birma, ki so povsem prilagojene njenim jezikovnosistemskim lastnostim in kot take organski del njenega besedi\xc5\xa1\xc4\x8da. Pogoste so tudi izposojenke iz drugih slovanskih jezikov, vendar pri njih tuj izvor zaradi slovanskega jezikovnega sorodstva ni tako o\xc4\x8diten (na primer hrvatizmi smatrati, izven, otvoritev, rusizem to\xc4\x8dka, polonizem vpliv)._NEWLINE_Tujke za razliko od izposojenk niso povsem prilagojene sloven\xc5\xa1\xc4\x8dini (zlasti ne v pisavi, manj v izgovoru in pregibanju). Anton Breznik za izposojenke \xc5\xa1teje besede, ki jih je ljudstvo prevzelo iz stika s tujejezi\xc4\x8dnimi, tujke pa so po njegovem zlasti zahodne od izobra\xc5\xbeenstva prevzete besede.'